मनुक्खी जीवन च हासा-दुआसी, प्यार लड़ाई, सुख-दुख, औंदे जंदे न, ते तुस उं’दे कन्ने निब्बड़ने दे साधन ते बनांदे रौंह्दे ओ। लड़ाई दौं जां दौं कोला मते धड़ें बशकार होंदी ऐ, ते केईं बारी इक धड़ा हमले च पैह्ल करी लैंदा ऐ। नैतिक दरिश्टी थमां एह् गल्ल ठीक नेईं लभदी, पर तुस सदा बचाऽ आह्ली पालसी बी ते नेईं नां अपनाई सकदे। कि’ले बनाने पिच्छें इयै बचाऽ होई सकदा ऐ। जिस धड़े ने हमले च पैह्ल कीती, आमतौर पर उस्सै धड़े दी जित्त होई। इस्सै बचाऽ आह्ली नीति करियै हिन्दोस्तानियें मार खाद्दी ते सैंकड़े बरें दी गुलामी भोगी। दूए विश्व युद्ध च फ्रांस ने बी मैज़िनो लाइन बनाइयै अपना बचाऽ करने दी कोशश कीती, पर जर्मनी कोला मात खाई गेआ। इंगलैड दे इक पुराने एयर चीफ मार्शल ने आखेआ हा तुस यारां गोलकीपर रक्खियै मैच निं जित्ती सकदे। साढ़े किश टरकाऊनंदें गी एह् गल्ल भलेआं भाखी ऐ, इसलेई ओह् जेकर तुसें गी हर गल्लै च टरकांदे न, तां कम्म नेईं होने लेई बी तुसें गी गै जम्मेदार साबत करने दी कोशश करङन। ‘तुस बेल्ले सिर की नेईं पुज्जे? तुस पैह्लें कुत्थें हे? पैह्लें की नेईं दस्सेआ? तुस केह् तली पर सरेआं जमानां चांह्दे ओ?’ ओ तुसेंगी सफाई देने दा मौका गै नेईं देङन, कुशबा इस चाल्ली उं’दी चलाकी पकड़ोई जा।